மக்கா மசூதியில்தான் உலகமெங்கும் உள்ள இஸ்லாமியர்கள் புனிதமாக வந்து தொழும் காபாவின் ஹஸ்ருல் அஸ்வத் என்ற கருப்புக்கல் உள்ளது.(1) இஸ்லாம் வருவதற்கு முன்பே காபாவும் அதன் தெய்வச்சிலைகளும் அன்றைய அரேபியரால் தொழப்பட்டு வந்தன. மெக்காவைச்சேர்ந்த குரைஷி சமூகத்தினர் காபாவின் காப்பாளர்களாக அன்று இருந்தனர். பிற்காலத்தில் முகமது நபி அங்கிருந்த தெய்வச்சிலைகள் அகற்றப்பட வேண்டும் என்று கிளம்பியது குரைஷியரின் கடும் எதிர்ப்பைச் சந்திக்க, மெக்காவிலிருந்து மெதினாவிற்கு முகம்மது தப்பி ஓடினார். இந்நிகழ்வு ஹிஜ்ரா என அரபி மொழியில் வழங்கப்பட்டு, இஸ்லாமிய காலண்டரின் முதல் ஆண்டாகக் கொண்டாடப்படுகிறது. பின்பு மெக்கா மேல் படையெடுத்து அங்கிருந்த சிலைகளை அடித்து நொறுக்கி, மெக்காவையும் மெதினாவையும் முஸ்லீம்கள் மட்டுமே நுழையக்கூடிய நகரங்கள் என விதித்தார்; அது இன்றும் கடைப்பிடிக்கப்பட்டு வருகிறது.